Темыркъан Юрий КъБКъУ-м и студентхэм яIуощIэ
Къэбэрдей-Балъкъэр къэрал университетым и студентхэм иджыблагъэ яIущIащ СССР-м, РСФСР-м, КъБР-м я цIыхубэ артист, УФ-м и Къэрал саугъэтымрэ Глинкэ и цIэр зезыхьэ саугъэтымрэ я лауреат, Санкт-Петербург щIыхь зиIэ и цIыху, а къалэм и къэрал филармонием и Академическэ симфоние оркестрым и художественнэ уна-фэщI, дирижёр цIэрыIуэ Темыркъан Юрий.
ЗэIущIэм кърихьэлIат УФ-м и цIыхубэ артист, КъБР-м и Композиторхэм я зэгухьэныгъэм и унафэщI, дирижёр Темыркъан Борисрэ, Дунейпсо Адыгэ Хасэм и тхьэмадэ Сэхъурокъуэ Хьэутийрэ.
КъБКъУ-м и ректор Алъ-туд Юрий зэхыхьэр къыщызэIуихым къыхигъэщащ КъБКъУ-м и профессор, еджапIэ нэхъыщхьэм и попечительскэ советым хэт, дуней псом щыцIэрыIуэ икIи пщIэшхуэ щызиIэ Темыркъан Юрий къазэрыхуеблэгъар гуапэ зэрыщыхъуар.
Къызэхуэсахэр ирагъэплъащ Темыркъан Юрий илъэс 75-рэ зэрырикъур Санкт-Петербург зэрыщагъэлъэпIам теухуа видеонэтыным. Абы ирихьэлIэу къызэрагъэпэща «Гъуазджэхэм я ут» фестивалым зыкърезыгъэхьэлIа, УФ-м и Президент Путин Владимир «Хэкум и пащхьэм щиIэ фIыщIэм папщIэ» орденым и I нагъыщэр Темыркъаным къыхуигъэфэщат, макъамэ гъуазджэм зегъэужьыным хуищIа хэлъхьэныгъэфIхэр къилъытэу.
ЗэIущIэм кърихьэлIахэр. Зэхуэсым кърихьэлIа дэтхэнэми Iэмал иIащ дири-жёр цIэрыIуэм упщIэхэмкIэ зыхуагъэзэну. Абыхэм яфIэгъэщIэгъуэнт Темыркъан Юрий и гъащIэмрэ и творческэ гъуэгуанэмрэ. Апхуэдэт и IэщIагъэр къызэрыхихам, зи лэжьыгъэхэм дихьэх композиторхэм, зэдаIуэ макъамэхэм, и хъуэпсапIэхэр зыхуэдэм, архитектурэм зэрыхущытым теухуахэр. УпщIэ зытахэм ящыщ зы Темыркъан Юрий елъэIуащ КъБКъУ-м и студентхэм лекцэ зыбжанэ къахуеджэну.
КъБКъУ-м егъэджэныгъэ лэжьыгъэхэмкIэ и проректор Къэжэр Артур Темыркъан зэкъуэшхэм я адэ Хьэту и гъащIэм теухуауэ къызэджа докладым къыщыхигъэщащ университетым и зыужьыныгъэм абы и зэфIэкI куэд зэрырихьэлIар. ЗэIущIэм къыщыхалъхьащ еджапIэм и корпус нэхъыщхьэм хыхьэу зэрагъэпэщыжа актовэ пэшым Темыркъан Хьэту и цIэр фIащыну.
И къуэш нэхъыщIэм теухуа и гукъэкIыжхэмкIэ къызэхуэсахэм ядэгуэшащ Темыркъан Борис икIи КъБКъУ-м и ректорым фIыщIэ хуищIащ зэрырагъэблэгъам папщIэ.
ЗэIущIэм кърихьэлIахэм къыхагъэщащ щэнхабзэмрэ гъуазджэмрэ я цIыху цIэрыIуэхэм епсэлъэну Iэмал зэраIар гуапэ зэращыхъуар. Темыркъан Юрий студентхэм гъащIэм ехьэлIа чэнджэщхэр яритащ икIи къигъэгугъащ университетым иджыри къахуеблэгъэну.
ТЕКIУЖЬ Заретэ.
